Scorpius (Stärebild)
De Scorpius (laténgesch Scorpio) ass e Stärebild op der Ekliptik.

Beschreiwung 
De Scorpius ass een imposant Stärebild um südleche Stärenhimmel. Déi hellst Stäre formen déi kloer erkennbar Gestalt vun engem Skorpioun mat Schéieren a Stachel.

D'Stärebild läit an der Géigend vum Zentrum vun der Mëllechstrooss an huet eng vill Stärekéip an Niwwelen.

Vun eis aus gesi steet d'Stärebild Scorpius wéinst senger südlecher Lag am Summer déif iwwer dem Horizont an ass dofir net liicht ze gesinn.

Duerch d'Stärebild zitt sech d'Ekliptik, an dofir ginn d'Sonn, de Mound an d'Planéiten duerch de Skorpioun. De Skorpioun gehéiert domat zu den Déierekreeszeechen. Wéinst der Prezessiounsbeweegung vun der Äerdachs huet sech den Zäitpunkt vum Sonnenduerchgang géintiwwer vun der Antiquitéit verréckelt. D'Sonn steet vum 23. November bis den 30. November am Stärebild Skorpioun.

Geschicht 
Déi haiteg Bedeitung vum Stärebild geet op d'Griichen aus der Antiquitéit zeréck. De Skorpioun gehéiert zu den 48 klassesche Stärebiller, déi scho vum Ptolemäus beschriwwe goufen.

D'Chinesen hunn am Stärebild e mächtegen, awer guttmiddegen Drach gesinn, deen d'Fréijoer ugekënnegt huet.

Och Präkolumbesch Kulturen hunn am Stärebild e Skorpioun gesinn. D'Mayas hunn de Begrëff zinaan ek (Stär vum Skorpioun) gebraucht. Den John Barantine vum Point Observatorium an New Mexico gesäit an enger Steerëtzzeechnung den Hohokam an Nordamerika eng Duerstellung vun der Supernova vum 1. Mee 1006 am Stärebild Skorpioun.

Duerch d'Festleeë vun der haiteger Begrenzung vun de Stärebiller huet sech d'Konstellatioun eppes verännert. De Skorpioun huet de Stär γ (Zubenelakrab) seng südlech Schéier un d'Stärebild Libra (Wo) verluer, huet allerdéngs vum Stärebild Norma (Wénkelmooss) den Haaptstär α (elo N Scorpii) an den β (elo H Scorpii) krut.

Himmelsobjeten

Stären 

Den λ Scorpii, ass den zweethellste Stär am Skorpioun. Et ass e bloe Risestär deen op enger Distanz vu 700 Liichtjoer vun eis läit.
Den Numm Shaula staamt aus dem Arabeschen an heescht „erhuewene (Stachel)“.

Op enger Distanz vu 46 Liichtjoer steet de Stär 18 Scorpii dee giel liicht, an deen a Gréisst, Temperatur a Liichtkraaft eiser Sonn gläicht. Mat enger visueller Magnitude vu 5,49m ass hien nach just mat bloussem A ze gesinn.

Méifachstären 

Den hellste Stär am Skorpioun ass den Antares (α Scorpii). Den Numm staamt vun „Anti-Ares“ of a bedeit „Géigemars“ (de griichesche Krichsgott Ares entsprécht dem réimesche Gott Mars). Wéinst senger rouder Faarf gläicht de Stär dem Planéit Mars. Eng aner historesch Bezeechnung ass „Kalb al Akrab“, arabesch fir „Häerz vum Skorpioun“. De laténgeschen Numm „Cor Scorpii“ huet déi selwecht Bedeitung. 
Den Antares ass een Duebelstäresystem op enger Distanz vu 600 Liichtjoer. An engem Ofstand vun 2,4 Bousekonnen ass e Begleeder vun der 6. Gréissteklass. Den Haaptstär ass e Iwwerris mat der 10.000facher Liichtkraaft an dem 700fachen Duerchmiesser vun eiser Sonn.

De β Scorpii steet op enger Distanz vu 530 Liichtjoer zu eis an ass een Duebelstär. Hie ka scho mat engem klengen Teleskop optesch gedeelt ginn. 
Den arabeschen Numm "Akrab" bedeit och „Skorpioun“.

93 Liichtjoer ewech steet d'System ξ Scorpii a besteet aus sechs Stären déi sech ëmkreesen. Am Teleskop kënnen zwéi Stäre gesi ginn.

D'System ξ Scorpii ass 437 Liichtjoer vun eis ewech a besteet aus fënnef Stären. Am Teleskop mat enger 15 cm Ëffnung kënne véier Stäre gesi ginn.

Verännerleche Stären 

Den Haaptstär vum System σ Scorpii verännert seng Hellegkeet iwwer een Zäitraum vu 5 Stonnen a 55 Minutten.

Messier- an NGC-Objeten 

Am Skorpioun ass eng Villzuel vun niwwelegen Objeten ze gesinn. Fënnef huet de franséischen Astronom a Koméitejeeër Charles Messier a säi Katalog (Messier-Katalog) opgeholl.

Ëstlech vum rouden Antares ass de Kugelstärekoup M 4, dee 6.000 Liichtjoer vun eis ewech ass.

Nërdlech vum Antares läit de Kugelstärekoup M 80. Seng Distanz zu eiser Äerd ass 36.000 Liichtjoer.

Den oppene Stärekoup M 6 ass ronn 2.000 Liichtjoer vun eis ewech. Wéinst senger Form gëtt dee Stärekoup och Päiperlekskoup genannt.

Den oppene Stärekoup M 7 läit 800 Liichtjoer ewech an huet ronn 80 Stären déi méi hell wéi déi 10. Gréissteklass sinn. 
Den M 6 an den M 7 zielen zu de beandrockensten oppene Stärekéip déi vun Europa aus z'oservéiere sinn.

Um Spaweck 
  Eng nei Nova, endeckt am Februar 2007